b'\n_START_ARTICLE_\nMe\xc4\x91unarodni dan materinskoga jezika\n_START_PARAGRAPH_\nMe\xc4\x91unarodni dan materinskoga jezika obilje\xc5\xbeava se svake godine 21. velja\xc4\x8de od 2000. godine, s ciljem unapre\xc4\x91ivanja, u\xc4\x8denja i razvoja materinskog jezika, te njegovanja jezi\xc4\x8dne i kulturne razli\xc4\x8ditosti i vi\xc5\xa1ejezi\xc4\x8dnosti._NEWLINE_UNESCO-v dokument 16/C iz 1970. godine ka\xc5\xbee\xc2\xa0\xc2\xbbMaterinski jezik ozna\xc4\x8duje put ljudskog bi\xc4\x87a i pomo\xc4\x87u njega ono ulazi u dru\xc5\xa1tvo, \xc4\x8dini svojom kulturu grupe kojoj pripada i postavlja temelje razvoju svojih intelektualnih sposobnosti.\xc2\xab\n_START_SECTION_\nPovijest\n_START_PARAGRAPH_\nUNESCO je 1999. godine na 30. zasjedanju Glavne skup\xc5\xa1tine na prijedlog Banglade\xc5\xa1a proglasio dan 21. velja\xc4\x8de Me\xc4\x91unarodnim danom materinskoga jezika. Va\xc5\xbenost toga dana potvr\xc4\x91ena je godine 2001. aklamacijom na 31. Glavnoj skup\xc5\xa1tini. Tada je usvojena Deklaracija o kulturnoj razli\xc4\x8ditosti, gdje u 5. \xc4\x8dlanu pi\xc5\xa1e:\xc2\xa0\xc2\xbb...svakoj se osobi mora omogu\xc4\x87iti izra\xc5\xbeavanje i stvaranje djela na jeziku koji izabere, posebice na materinskome jeziku...\xc2\xab\xc2\xa0Od tada se svake godine slavi u svijetu Me\xc4\x91unarodni dan materinskoga jezika kao jedan od zajedni\xc4\x8dkih simbola ravnopravnosti svih naroda (na \xc5\xbealost, u praksi jo\xc5\xa1 uvijek nepostignute)._NEWLINE_Bit \xc4\x87e da nije slu\xc4\x8dajno da je Me\xc4\x91unarodni dan materinskoga jezika prihva\xc4\x87en na prijedlog Banglade\xc5\xa1a. Kada je 1947. u Britanskoj Indiji prestala britanska kolonijalna vlast, stvorene su dvije neovisne dr\xc5\xbeave, Indijska Unija (s hinduskom vjerskom ve\xc4\x87inom) i Pakistan (s muslimanskom ve\xc4\x87inom). Bile su podijeljene i neke indijske etni\xc4\x8dke provincije. Tako je Bengalija podijeljena na indijsku saveznu dr\xc5\xbeavu Zapadni Bengal (glavni grad Kalkuta) i na nekadanju pakistansku pokrajinu Isto\xc4\x8dni Bengal, teritorijalno nepovezanu s glavninom Pakistana. Pakistanska je vlada provodila centralisti\xc4\x8dku politiku. Me\xc4\x91u ostalim je nametala jezik urdu cijelomu onda\xc5\xa1njem Pakistanu. To je bio jedan od razloga ratu u kojem je u Isto\xc4\x8dnom Bengalu godine 1971. progla\xc5\xa1ena neovisna dr\xc5\xbeava Banglade\xc5\xa1 (glavni grad Dhaka), s bengalskim kao slu\xc5\xbebenim jezikom (uglavnom istim kao u indijskoj saveznoj dr\xc5\xbeavi Zapadni Bengal).\n_START_SECTION_\nHindi i urdu\n_START_PARAGRAPH_\nBanglade\xc5\xa1 ima razloga da se brine za status materinskih jezika. Uz temu indijskoga potkontinenta, vrijedno je spomenuti jo\xc5\xa1 jedan jezi\xc4\x8dni problem. U sada\xc5\xa1njem je Pakistanu slu\xc5\xbebeni jezik standardni urdu, u Indiji imaju u pojedinim saveznim dr\xc5\xbeavama slu\xc5\xbebeni status doma\xc4\x87i standardni jezici, ali hindi je slu\xc5\xbebeni jezik ne samo u dr\xc5\xbeavama gdje je doma\xc4\x87i nego ima slu\xc5\xbebeni status, uz engleski jezik, i u Uniji kao cjelini. Ali tu se pojavljuje i jedna lingvisti\xc4\x8dka zanimljivost. Standardni hindi i standardni urdu zapravo su specifi\xc4\x8dna lingvisti\xc4\x8dka cjelina u smislu da u poredbenoj gramatici arioindijskih jezika ne mogu figurirati ni hindi ni urdu nego neki zajedni\xc4\x8dki oblik koji se ponekad naziva hindustani. Uz neke manje razlike hindi i urdu imaju osnovne (\xc2\xbbpu\xc4\x8dke\xc2\xab) jezi\xc4\x8dne crte identi\xc4\x8dne, pa i u civilizacijskom rje\xc4\x8dniku imaju zajedni\xc4\x8dku englesku jezi\xc4\x8dnu komponentu, ali bitna je razlika, uz pismo (hindi doma\xc4\x87e, urdu arapsko), \xc5\xa1to je glavnina civilizacijskoga rje\xc4\x8dnika u urduu perzijsko-arapska, u hindiju sanskrtska._NEWLINE_Iz te situacije na indijskome potkontinentu mo\xc5\xbee se ne\xc5\xa1to nau\xc4\x8diti i u \xc5\xa1irem jezikoslovnom smislu. Pakistanci koji se slu\xc5\xbee urduom i oni Indijci koji se slu\xc5\xbee hindijem imaju bezuvjetno pravo smatrati urdu odnosno hindi svojim materinskim jezikom. "Lingvisti komparatisti nemaju apsolutno nikakva prava da im to pori\xc4\x8du zato \xc5\xa1to je za poredbenu gramatiku civilizacijski rje\xc4\x8dnik savr\xc5\xa1eno neva\xc5\xbean. S druge strane ni na same jezikoslovce ne valja\xc2\xa0\xc2\xbbvr\xc5\xa1iti pritisak\xc2\xab\xc2\xa0da bi kriterije koji vrijede u ve\xc4\x87ini lingvisti\xc4\x8dkih disciplina, prije svega u normativnoj gramatici, morali primjenjivati i u svojem kabinetskome komparatisti\xc4\x8dkom radu._NEWLINE_Istina jest da je izlo\xc5\xbeena jezi\xc4\x8dna stvarnost prili\xc4\x8dno slo\xc5\xbeena, ali nije mogu\xc4\x87e nikakvo pojednostavnjivanje. Svaki bi poku\xc5\xa1aj mogao zavr\xc5\xa1iti samo stvaranjem ovakve ili onakve nepravde. S druge strane, izlo\xc5\xbeena stvarnost s indijskoga potkontinenta, to jest poluotoka, mo\xc5\xbee poslu\xc5\xbeiti (mutatis mutandis) i za neke bar ograni\xc4\x8dene usporedbe na ju\xc5\xbenoslavenskome prostoru. "\n_START_SECTION_\nDiktatori\n_START_PARAGRAPH_\nMaterinski je jezik blago prema kojemu se svaki \xc4\x8dovjek mora odnositi i s ljubavi i s po\xc5\xa1tovanjem. I svakomu bi to moralo biti omogu\xc4\x87eno, bar prema rije\xc4\x8dima iz Deklaracije citirane na po\xc4\x8detku ovog teksta. Ali prosje\xc4\x8dan bi Europejac bio iznena\xc4\x91en kada bi saznao kolikim je ljudima to onemogu\xc4\x87eno i u samoj Europi, a da se i ne govori o drugim kontinentima, prije svega o Africi. \xc4\x8cak Francuska, tradicionalan simbol ljudskih prava, u pogledu materinskoga jezika Bretonaca i Korzikanaca pona\xc5\xa1a se krajnje diktatorski. No najgore je stanje u subsaharskoj Africi, osobito u biv\xc5\xa1im francuskim kolonijama. Ne mo\xc5\xbee se dodu\xc5\xa1e re\xc4\x87i da u takozvanoj Crnoj Africi nema ba\xc5\xa1 nikakva napretka, ima ga ali samo u nekom smislu prije svega u biv\xc5\xa1im britanskim kolonijama (time se ne \xc5\xbeeli re\xc4\x87i da su Britanci humanije postupali u kolonijalno doba, naprotiv, ali nisu se otvoreno i organizirano trudili za nametanje engleskoga jezika)._NEWLINE_Danas u Crnoj Africi samo razmjerno neznatna privilegirana manjina vlada jezikom biv\xc5\xa1ega kolonizatora. To je u ve\xc4\x87ini dr\xc5\xbeava danas jedini slu\xc5\xbebeni jezik. Zato je ta manjina zapravo o\xc4\x8dito privilegirana i otvoreno se brine da se taj privilegij nastavi i u budu\xc4\x87nosti. Danas se izvan Europe sukobljavaju tri procesa: imperijalisti\xc4\x8dko forsiranje engleskoga ne samo kao jedinoga me\xc4\x91unarodnoga, kastinsko \xc4\x8duvanje biv\xc5\xa1ega kolonijalnog jezika, i sporo, gotovo osmotsko napredovanje novih neeuropskih standardnih jezika. "Ono \xc5\xa1to je najgore i prakti\xc4\x8dki sramotno jest da se me\xc4\x91unarodna tijela i me\xc4\x91unarodne organizacije prave kao da u tom pogledu nema nikakva problema."\n_START_SECTION_\nDoma\xc4\x87a problematika\n_START_PARAGRAPH_\nDana 16. sije\xc4\x8dnja 2003. stalno predstavni\xc5\xa1tvo Republike Hrvatske pri UNESCO-u poslalo je iz Pariza nekim hrvatskim ministarstvima dopis u kojem se pet puta spominje materinji jezik (u vezi s me\xc4\x91unarodnim danom), a nijednom materinski jezik. Mogao bi netko re\xc4\x87i da je pridjev materinji srbizam, no to ne bi bilo to\xc4\x8dno, u Srbiji se ka\xc5\xbee maternji. "Dakle, dobro je hrvatski i kada se ka\xc5\xbee materinska ljubav i kada se ka\xc5\xbee materinja ljubav, ali obi\xc4\x8dniji je izraz materinski jezik. Trebalo je dakle u dopisu biti materinski jezik, ili da bar prete\xc5\xbee taj oblik. No to je pojedinost. Bitno je da se hrvatski jezik kao slu\xc5\xbebeni jezik Republike Hrvatske i kao materinski jezik hrvatskoga naroda danas slabo po\xc5\xa1tuje. Posljednjih se godina ponovno pojavljuju, makar bilo i stidljivo, rije\xc4\x8di i izrazi iz pro\xc5\xa1losti koji su ve\xc4\x87 bili prakti\xc4\x8dki nestali. Jezik televizije danas je gori nego \xc5\xa1to je, izuzmemo li pojave unitaristi\xc4\x8dkoga nasilja, ikada bio u posljednjih pol stolje\xc4\x87a. Hodamo li hrvatskim ulicama i gledamo li natpise na trgovinama, pitat \xc4\x87emo se u kojoj smo zemlji. Najgore je pak \xc5\xa1to u pogledu svega toga prete\xc5\xbee ravnodu\xc5\xa1nost. Kad bi bar Me\xc4\x91unarodni dan materinskoga jezika ne\xc5\xa1to pomogao."'